**Londi 22 d’ sètimbe Prétchemint**

 Jusqu’asteûre, 2025 a stî one bin mwaîje anéye. Deûs soçons dès fièsses ont ‘nn’alé po d’ bon : Claude Willemart èt André Férard.

 Claude, c’èst lî qui m’a v’nu qwêre à Yuwâr, i-gn-a aviè 12 ans asteûre. I v’leûve qui dj’ fuche avou Paul, à mèsse do londi. Portant, djè lî aveûve rèspondu : « Èstoz bin sûr ? Si vos nè l’ savoz nin, dji v’ l’ aprind, vos l’ dimandoz à on d’méy Flamind. Èt on NVA, pad’zeû l’ martchî.

* NVA ! NVA ! m’a-t-i rèspondu tot sbaré !
* Nin li NVA da Bart De Wever. Non.na, ô vos ! Mins on NVA bin d’èmon nos-ôtes. N po Namurwès … nos l’èstans quausu tortos, don ! V po Vayant. Vayant, vayant … bin come tos lès Namurwès, là ! Èt A come arsouye.
* À ! Si c’è-st-insi d’abôrd, vos p’loz bin v’nu !

L’anéye d’après, dj’èsteûve maîsse d’on momint come i-gn-a wêre : li mèsse do londi dès Fièsses.

 Qwè dîre do Dré ? Dj’ènn’aureûve à raconter. Come li côp qui dj’a st-arivé à s’ maujone di cure po yèsse, on-an au long, apurdice à Côrwè èt à Djibloû. Come i faleûve bin c’mincî l’ bèsogne, nos-avans stî qwêre on bon Meursault ol cauve. On vraî pipi di p’tit Jésus.

 Dès-anéyes èt dès-anéyes, Dré a stî su l’ minme banc qu’ mi aus lèçons d’ walon al Sicole di Walon d’ Nameur. Quand l’s-afaîres alin.n´ di truviè, dins s’ mèstî, combin  d’ côps n’a-t-i nin dit : « Li mèstî d’ curé, c’è-st-on mèstî qui l’ diâle n’a nin v’lu fé ! » Dji n’ sé nin s’il a rèscontré l’ diâle do costé d’ l’uch do Paradis … Mins dji crwè bin qu'i l’aureûve voltî atauchî tot lî d’djant : « Dji t’èvôye aus sèt´ cints diâles èt co pus lon, sés´ ! »

 On fèl mèrci à vos-ôtes deûs, pace qui c’èsteûve todi on momint d’ boneûr qui d’ causer walon avou vos-ôtes !

 Gn-a-t-i saquants novèles di Nameur ? Oyi, don !

 Â, Monsègneûr, vos-èstoz co todi là ! À Rome, i n’a nin falu branmint d’ pus qu’on djoû èt d’méy po trover on novia pâpe. Mins, nos-ôtes, à Nameur, nos ratindans on-èvèque dispû deûs-ans èt d’méy. Crwèyoz-m´ ! Dins l’ sinte vile, vêla i n’ courenut nin pus rade qui l’ pus londjin dès lumeçons namurwès … ni pus rade qui l’ cia qu’a minme li timps d’ fé one taudje au « Ratin-tot », pad’zeû l’ martchi … po bwâre one boune Orval ou bin one Rotchfwârt... One boune bîre catolique, bin sûr !

Li mayeûr n’èst pus mayeûr ! Asteûre, i-gn-a one ‘mayeûre’ à s’ place ! Mins, gn-a-t-i si télemint d’afaîres-ètranjér’ ou pus rade d’ètranjérès-afaîres, po qui l’ Maxime pète èvôye po div’nu minisse da Bart De Wever, s’i vos plaît ? Ci n’èst nin mi què l’ di, dwé, mins saquants mwaîjès linwes. Èt à crwêre çu qu’ dj’ètind, i-gn-a one masse di djins, vêci, audjoûrdu, què l’ pinsenut !

 On-ôte novèle. I parèt èto qu’i-gn-a pupont d’ caurs al Réjion Walone. Li présidint, li soçon Willy, qu’èst d’ Mautche, li, il a trové qui, por li, li fauteul do djokwè do parlèmint èsteûve one miète trop strwèt. Mins on lî a rèspondu : «  Por on novia fauteul, ça n’ sèrè nin possibe. Adon, i vos faurè bin lèyî vosse cu au strwèt dins cit’là ! » Ètur nos-ôtes, on-z-è vraîmint au strwèt avou lès caurs, dins nosse payis walon.

 Adon, Maxime, come vos l’avoz d’djà faît d’vant Georges-Louis Bouchez, n’eûchoz nin peû d’ disfinde di tos vos pus fwârt, nos soçons Palèstinyins. Pace qui, tos lès djoûs, nos vèyans, à Gaza, one botcherîye jamaîs parèye – on génocide, s’apinse qu’on dit è francès.

 Tot d’djant ça, dji sé bin qu’i-gn-aurè bin on tigneû po dîre : « Vo-l’-là asteûre conte lès Jwifs ! On antisémite, qwè ! »

 Dins l’èvanjîle, Jésus a wasu dîre : « Lès grands, c’èst zèls qui sont lès maîsses. Au pus sovint, i mostèrenut leû pouvwêr ». Mins i n’aveûve nin peû d’è r’mète one paletéye : « Ètur vos-ôtes, ça n’ pout nin aler insi, savoz ! Li cia qui vout yèsse li prumî, qu’i fuche al dêrène place : li place do dômèstique ».

 « Lès grands mostèrenut leû pouvwêr… », come David dins l’ prumêre lècture. Mins ça n’ dure nin todi ostant qu’ lès contribucions, savoz, cès-afaîres-là ! L’istwêre nos l’a mostré bin dès côps, dès siékes au long. Lès grands s’ont r’trovés l’ cu dins lès bèrdouyes, oyi !

 Vêci, c’è-st-on profète, Natan, qui vint dîre au rwè : « É là, valèt ! Vos-î avoz stî one miète fwârt, dwé, tot purdant on mwaîs tch’min à l’idéye do bon Diè » I nè l’ dit nin insi platèzak, mins i s’ faît bin comprinde tot lî racontant one fauve.

 Ètur nos-ôtes, èst-ç’ qui nos n’èstans nin, mwints côps, come Dâvid à djêri après ç’ qui n’èst nin da nos, ou bin à-z-empwinter one mwaîje vôye ? Portant, ostant l’ proféte qui Jésus, nos wasenut acèrtiner qu’i-gn-a rin d’ pus vraî, èt qu’apwate ostant d’ boneûr, qui quand n’s-èstans amitchtauves non-l’ôte ou quand n’s-èstans dès boute-po-rin à rinde sèrvice po lès pus p’tits d’ nosse soce.

 L’èvanjîle, li, i nos cause di ç’ qui s’a passé al maujone dèl bèle-mére da sint Piêre. Li pôve feume è-st-o lét . Èlle èst fwârt malade. On cause di lèye au Sègneûr. Li, i n’ faît ni one ni deûs, i l’ va trover. I l’ prind pa l’ mwin èt i l’ faît s’astamper. Ostant dîre qu’èlle èst r’mèteuwe su pîd èt bin vikante.

 Â ! lès **bèles-méres**, vos-ôtes ! Dispû ç’ djoû-là, dji n’ vos di nin tot ç’ qu’on raconte dissur zèles. On prumî ègzimpe : « Savoz bin douvint qui, pa trwès côps, sint Piêre a wasu dîre qui n’ con’cheûve nin Jésus ? C’èsteûve quand il a stî arèté èt qu’on l’a présinté au tribunâl dès Jwifs. C’èst pace qui Jésus aveûve rimètu è vike si bèle-mére. »

 C’èst bin l’ vraî, don, qu’aus **bèles-méres** on l’zî faît on-oneûr qui ç’ n’èst nin à r’dîre vêci, audjoûrdu.

 Dji v’ done on-ôte ègzimpe :

* Mi bèle-mére, c’è-st-on-andje, di-st-i l’ prumî !
* Èt l’ôte di rèsponde : ‘T’as dèl chance, sés´ twè ! Pace qui l’ mène, èle vike co’ !

 Non.na ! Ci n’èst nin po leû rèputâcion qui n’s-avans rêlî ç’ tècse-là. Mins pace qui, à preume, Jésus a stî tot r’toûrné pa ç’ qu’aveûve arivé à ç’ feume-là. Por lèye, i s’a mostré amichtauve au d’là. Mins èto pace qui l’ feume, quand èlle a stî r’mèteuwe su pîd, èlle a sièrvu tos lès cis qu’èstin.n´ là è s’ maujone. Èle lèzî a aprusté, come li dit l’èvanjîle, « one boune jate di té d’ minte, avou dèl laume, s’i vos plaît bin ! ».

 One bone èglume n’a nin peû do maurtia, nos dit on spot walon. Qui nos fuchanche crétyins ou non, qu’èst-ç’ qui nos fians quand dès bribeûs nos-atauchenut dins lès reuwes ? Quand dès cotchèssîs d’one miète pa t’t-avau nosse monde bouchenut à noste uch ? Quand nos vèyans dès djon.nes toûrner à cu d’ pouyon èt s’ ritrover su l’ bwârd dèl vôye ? Ci n’èst au lon, savoz ça ! C’è-st-èmon nos-ôtes, vêci, à Nameur.

 Come Jésus, dins l’ évangile, n’eûchans nin peû d’yèsse amichtauves, près´ à rinde service à one saquî dins l’ pènin. I-gn-aurè - djè so sûr ! – do boneûr à ramèchener.

 Èt come nos-èstans al fièsse, dji sondje à ces mots-ci qui Châle Wérotte, on Rèlî Namurwès, a scrît on djoû :

*Si nosse vîye è-st-one vraîye lumerote,*

*Nos n’îrans nin nos-aflidjî.*

*Frèchi sès-ouys, c’èst dèl gnognote,*

*I vaut bin mia frèchi s’ gosî.*

Alez, boune fièsse à tortos ! Waîtoz, bin sûr, al boune èt nin al laudje mèseure po frèchi vosse gosî !

 Plaî-st-à Diè, mès Djins !

 **Français**

 Jusqu’à présent, 2025 a été une bien mauvaise année. Deux amis des Fêtes nous ont quittés : Claude Willemart et André Ferard.

 Claude, c’est lui qui est venu me chercher à Yvoir, il y a près de 12 ans. Il voulait que je sois aux côtés de Paul, à la messe du lundi. Pourtant, je lui avais répondu : « Êtes-vous bien sûr ? Si vous ne le savez pas, vous le demandez à un demi Flamand. Et un NVA, par-dessus le marché.

* NVA ! NVA ! m’a-t-il répondu tout étonné.
* Pas la NVA de Bart De Wever. Non ! Mais une NVA bien de chez nous. Car N pour Namurois. Nous le sommes tous… enfin presque tous ! V pour vaillant. Vaillant ! Vaillant comme tous les Namurois, là ! Et A comme arsouille !
* Alors si c’est ainsi, vous pouvez venir ! !

 L’année suivant, j’étais responsable d’un moment comme il y en a peu : la messe du lundi des Fêtes.

 À propos d’André, j’en aurais à raconter. Comme le jour où je suis arrivé en son presbytère pour vivre, une année durant, comme stagiaire à Corroy et Gembloux. Comme il fallait bien commencer l’ouvrage, nous sommes allés chercher un bon Meursault dans sa cave. Un vrai pipi de petit Jésus.

 Des années, André a été mon voisin aux leçons de wallon à l’École de Wallon de Namur. Quand les affaires n’allaient pas comme il fallait dans son ministère, combien de fois n’a-t-il pas dit : « Le métier de curé, c’est un métier que le diable n’a pas voulu faire ! » Je ne sais s’il a rencontré le diable à la porte du Paradis, mais je crois qu’il l’aurait interpellé en lui disant : « Je te renvoie aux sept cents diables et encore plus loin. »

 Un grand merci à vous deux, parce que c’était toujours un moment de bonheur de parler wallon avec vous.

 Y a-t-il des nouvelles de Namur ? Oui, bien sûr !

 Ha ! Monseigneur, vous êtes encore là ! À Rome, il n’a pas fallu beaucoup plus d’un jour et demi pour trouver un nouveau pape. Mais nous, à Namur, nous attendons un évêque depuis deux ans et demi. Croyez-moi ! Dans la ville sainte, ils ne vont pas plus vite que le plus lent des limaçons namurois … pas plus vite que celui qui a même le temps de faire une pause au ‘Ratin-tot’ pour boire une bonne Orval ou une Rochefort : une bonne bière catholique, quoi !

 Alors le bourgmestre n’est plus bourgmestre. Maintenant, il y a une ‘maïeure’ à sa place ! Mais y a-t-il tellement d’affaires étrangères ou plutôt d’étranges affaires pour que Maxime s’enfuie afin de devenir ministre de Bart De Wever ? Ce n’est pas moi qui le dis, mais quelques mauvaises langues. Et à croire ce que j’entends, il y en a plus d’une, ici, aujourd’hui.

 Une autre nouvelle. Il paraît également qu’il n’y a plus d’argent à la Région wallonne. Le président, Willy Borsus, qui est de Marche-en-Famenne, a trouvé que, pour lui, le fauteuil du perchoir du parlement était un peu trop étroit. Mais on lui a répondu : « Ce ne sera pas possible de vous fournir un nouveau fauteuil. Alors, il faudra tenir votre derrière à l’étroit. » Entre nous, on est vraiment à l’étroit avec l’argent en Wallonie.

 Alors Maxime, comme tu l’as déjà fait face à Georges-Louis Bouchez, ne crains pas de défendre de toutes tes forces nos amis Palestiniens. Pace que, chaque jour, à Gaza, nous voyons se perpétrer une boucherie, jamais pareille : un vrai génocide. Tout en disant cela, je sais qu’il y aura bien un mal luné qui dira : « Voilà qu’il est contre les Juifs maintenant ! Un antisémite, quoi ! »

 Dans l’évangile, Jésus a osé dire : « Les puissants sont les maîtres du monde. Ils font sentir leur pouvoir. » Mais il ajoutait : « Entre vous, il ne peut en être ainsi ! Celui qui veut être le premier, qu’il soit à la dernière place : la place du serviteur. »

 « Les grands font sentir leur pouvoir … », comme David dans la première lecture. Mais cela ne dure jamais autant que les contributions, ces affaires-là ! L’histoire nous l’a raconté bien des fois, au long des siècles, les grands se sont retrouvé le cul dans la boue.

 Ici, c’est un prophète, Nathan, qui vient dire au roi : « L’ami, vous y êtes allé un peu fort, empruntant une mauvaise voie aux yeux de Dieu. » Il ne le lui dit pas ainsi, mais il se fait comprendre en racontant une parabole.

 Entre nous, est-ce que, parfois, nous ne sommes pas comme David à rêver de ce qui ne nous appartient pas ? Ou bien à emprunter un mauvais chemin ? Pourtant, autant le prophète que Jésus, ils osent nous certifier qu’il n’y a rien de plus vrai, et qui apporte du bonheur, que quand nous sommes bienveillants ou que nous rendons service, bénévolement, aux plus petits de la société.

 L’évangile, lui, nous parle de ce qui s’est passé à la maison de la belle-mère de saint Pierre. La pauvre femme est au lit, fort malade. On parle d’elle à Jésus. Lui, il ne fait ni une ni deux, il va la trouver. Il la prend par la main et la fait se lever. Autant dire qu’elle est remise sur pied et bien vivante.

 Ha ! Les belles-mères ! Depuis ce jour-là que n’a-t-on raconté sur elles ! Un premier exemple : « Savez-vous bien pourquoi, par trois fois, saint Pierre a renié Jésus ? C’était lors de son arrestation quand il fut présenté au tribunal des Juifs. C’est parce qu’il avait guéri sa belle-mère ! »

 C’est vrai qu’on leur fait une telle réputation, qui n’est pas à redire ici, aujourd’hui.

 Un autre exemple :

* Ma belle-mère, c’est un ange ! dit le premier.
* Et l’autre de lui répondre : ‘Tu as de la chance, ô toi, la mienne elle vit encore !’

 Non ! Ce n’est pas pour leur réputation que nous avons choisi ce texte. Mais parce qu’en premier lieu, Jésus a eu le cœur tout retourné par ce qui était arrivé à cette femme. Pour elle, il s’est montré grandement amical. Mais aussi parce que la femme, quand elle a été guérie, s’est mise à servir tous ceux qui étaient là dans la maison. Comme dit l’évangile, elle leur a préparé une bonne tasse de thé à la menthe, avec du miel !

 Une bonne enclume n’a pas crainte du marteau, nous dit un dicton wallon. Que nous soyons chrétiens ou non, que faisons-nous quand des mendiants nous apostrophent dans les rues ? Quand des réfugiés d’un peu partout sur la terre, frappent à notre porte ? Quand nous voyons des jeunes à la dérive, qui se retrouvent à la rue ? Ce n’est pas au loin ! C’est chez nous, à Namur.

 Comme Jésus dans l’évangile, n’ayons crainte d’être amical et serviable pour quelqu’un dans la difficulté. Il y aura, j’en suis sûr, du bonheur à récolter.

 Comme nous sommes à la fête, je pense à ces mots écrits, un jour, par Charles Wérotte, un Rèlî Namurois :

 Si notre vie est une vraie lumière,

 Nous ne marcherons pas affligé.

 Rafraîchir ses yeux, c’est de la ‘camelote’ (bêtise)

 Il vaut mieux rafraîchir son gossier.

 Allez ! Bonnes fêtes à tous ! Mais veillez à la bonne et non à la large mesure, évidemment, afin de rafraîchir votre gossier !

 A Dieu ne plaise !